1. pielikums

Rīgas domes Izglītības, kultūras un sporta

departamenta nolikumam "Gaismas festivāla

"Staro Rīga" nolikums"

**FESTIVĀLA APRAKSTS, PROGRAMMA,**

**VIDES UN DROŠĪBAS PRASĪBAS**

**13. gaismas festivāls "Staro Rīga 2020"**

Norises laiks: **2020. gada 18. – 21. novembris**

Festivāla objektu darba laiks katru festivāla dienu no plkst. 17.00 līdz plkst. 23.00

Norises vieta: **Rīga**

**Gaismas festivāla "Staro Rīga 2020" tēma un programma**

**Festivāla tēma: GAISMĒNAS**

Gaismas festivālu organizatori mēdz teikt, ka festivāla laikā mēs vairāk izslēdzam gaismu nekā ieslēdzam. Iegūt pilsētvidē pilnīgu tumsu nav viegli un, iespējams, ka jāpievienojas koklētājai Laimai Jansonei, kas ir teikusi: “Visumā nekad nav īstas tumsas. Tas viegli atstaro zvaigžņu radīto gaismu.”

Pretmets ir identitātes manifestācija. Gaismas pretmets parasti ir tumsa. Atspulgs spogulī neveidojas, ja tā viena puse nav tumša. Tumsa izceļ visu gaišo un tēmas nosaukumā iekodētais gaismas un tumsas pretmets arī norāda uz dziļāko būtību – visu gaišo, kas daudz izteiktāk un grodāk izzīmējas tumsā. Tumsas un gaismas attēlojumam tradicionāli mēdz izmantot divas krāsas - balto un melno. Bet vai tumsa ir melna un gaisma - balta?

Viens no paņēmieniem, ko mākslā lieto, efektīvi iesaistot tumsu, ir gaismēnas - izteikts kontrasts starp gaismu un tumsu, kas ietekmē kopējo mākslas darba kompozīciju. Glezniecībā dramatiska, psiholoģiska, efekta padziļināšanai uz atsevišķiem objektiem gaisma krīt no viena, parasti neredzama avota. Ar šo tehniku izcēlās tādi pazīstami mākslinieki, kā [Leonardo da Vinči](https://lv.wikipedia.org/wiki/Leonardo_Da_Vin%C4%8Di), [Karavadžo](https://lv.wikipedia.org/wiki/Karavad%C5%BEo) un [Rembrants](https://lv.wikipedia.org/wiki/Rembrants).

Piedāvājot gaismas objektus gaismas festivālam “Staro Rīga”, gaismas mākslinieki ir aicināti plašo tēmu traktēt brīvi gan kā gaismas mākslas objektu veidošanas paņēmienu, gan kā objektu satura naratīvu.

Gaismas festivāls “Staro Rīga” ir radošu risinājumu platforma, kas apvieno projektus, kuru galvenais mākslinieciskais paņēmiens ir gaismas izmantošana, pielietojot dažādus inovatīvus tehniskus un tehnoloģiskus risinājumus. Šī pieeja ir īpaši svarīga šobrīd, kad dzīvojam citādi un mums jārēķinās ar dažādiem ierobežojumiem pasākumu norisēs. Arī gaismas festivāls “Staro Rīga” būs citāds un tā norisi nodrošinās gaismas mākslas kompleksais raksturs un daudzveidīgās tehnoloģisko risinājumu iespējas.

Gaismas mākslinieki aicināti pieteikt gaismas objektus jebkurā no daudzveidīgajām gaismas mākslas izpausmes formām – brīvstāvošas vides instalācijas, gaismas skulptūras, vides, ainavu un pastaigu maršrutu izgaismojuma objektus, videoprojekcijas, interaktīvus gaismas objektus, ko festivāla skatītāji var veidot un pilnveidot arī attālināti, izmantojot dažādas tehnoloģijas un virtuālo vidi. Gaismas objektu pieteicēji aicināti domāt par jauniem formātiem gaismas festivāla objektu relizēšanā, kas var notikt arī tajā gadījumā, ja “Staro Rīga” norises laikā būs publiskas pulcēšanās aizliegums.

Tiek būtiski mainīta festivāla norises teritorija. Izvēloties objekta izvietojumu, gaismas mākslinieki tiek aicināti domāt decentralizēti, meklējot jaunas objektu izvietošanas vietas ne tikai pilsētas centrālajā daļā, kā tas bijis iepriekš.

Piedāvājot publiskā vidē izvietotus gaismas objektus un instalācijas, jāņem vērā zemāk norādītie pulcēšanās ierobežošanas nosacījumi, kā arī jārēķinās, ka būs operatīvi jāreaģē uz jauniem atbildīgo institūciju ierobežojumiem un ieteikumiem drošākai pasākumu apmeklēšanai, ja publiskā pulcēšanās festivāla norises laikā būs atļauta:

- gaismas objekti plānojami, lai nodrošinātu iespēju skatītājiem ievērot 2m distancēšanos;

- objektos nebūtu jāiekļaut risinājumus, kas paredz skatītāju līdzdalību, skarot stendus vai ierīces;

- jānodrošina distancēšanās un personiskās higiēnas pasākumi iesaistītā personāla darbībā;

- jāplāno operatīva reaģēšana uz skatītāju plūsmas regulēšanu, ciktāl tas atkarīgs no gaismas objekta veidotāja.

Jārēķinās, ka līgumu slēgšana par konkursā apstiprinātājiem pieteikumiem publiski apmeklējamu objektu relizēšanai tiks saskaņota ar atbildīgo institūciju regulējumiem par drošu pasākumu norisi un varētu tikt uzsākta septembrī.

2020. gada Festivāla kopējo programmu veidos šādas daļas:

1. Festivāla pamatprogramma
2. Festivāla līdzdalības un partneru programma “Rīgas karnevāls”,

kurā ar gaismas projektiem pilsētvidē piedalās dažādi uzņēmumi, institūcijas un privātuzņēmēji.

Šajā programmā tiks iekļautas arī iedzīvotāju līdzdalības iniciatīvas, rosinot ikvienu aktīvi līdzdarboties gaismas objektu izveidē savās mājās un realizācijā, izmantojot ikvienam pieejamus rīkus un materiālus.

Tiks veidota arī atsevišķa radošu, izglītojošu un eksperimentālu norišu programma, kas aicina iesaistīties organizācijas un institūcijas dalīties ar radošām idejām, kas atbilst festivālam “Staro Rīga” un vērstas uz iedzīvotāju iesaisti un līdzdarbošanos, iesūtot tās uz e-pastu staroriga@riga.lv. Par iniciatīvām šai aktivitāšu programma tiks lemts pēc konkursa darbu izvērtēšanas.

**1. Festivāla pamatprogramma**

Gaismas objektu veidotāji un pieteikumu iesniedzēji aicināti meklēt inovatīvu pieeju gaismas objektu risinājumiem. Festivāla objekti var būt virtuāli, mobīli, izvietoti no tālienes aplūkojamās nepieejamās vietās, organizēti un vadāmi attālināti, izmantojot virtuālo telpu un negaidītus tehniskos un tehnoloģiskos risinājumus.

Gaismas objektiem, kas izvietoti dažādās vietās pilsētvidē – parkos, pastaigu maršrutos, uz tiltiem, laukumos, pagalmos, uz un pie pieminekļiem, ēkām, ir jāatbilst pilsētvides mērogam. Tie var būt aplūkojami gan tuvumā, gan no attāluma, pilsētas ainavu kontekstā.

**2. Līdzdalības un sadarbības partneru programma “Rīgas karnevāls”**

Festivāla programmā tiek iekļauti sadarbības partneru gaismas objekti – gaismas instalācijas un objekti, kuru idejas rada, tehniski realizē un finansē Festivāla sadarbības partneri vai sponsori. Sadarbības partneru programma ļauj uzņēmējiem un institūcijām iekļauties pilsētvides festivālā, izgaismojot savu ēku, veidojot pilsētvides objektu vai izstāstot sava uzņēmuma stāstu. Sadarbības partneri piedalās festivāla finansēšanā, sedzot gaismas objekta izveides izmaksas. Sadarbības partneriem tiek piedāvāta īpaša komunikāciju programma, kuras papildizmaksu segšanā partneris var piedalīties, pēc saviem ieskatiem līdzfinansējot reklāmas kampaņas izmaksas.